חוק החברות (תיקון מס' 27), התשע"ו-2016
הצעת חוק ממשלתית, הכנסת ה-20
פורסם: ספר החוקים, חוברת 2532, עמ' 576, 2016-02-17T00:00:00+02:00
חוק החברות (תיקון מס' 27), התשע"ו-2016 בא לקבוע מספר הקלות בממשל התאגידי לפי חוק החברות, התשנ"ט-1999: 1. נקבע כי וועדת ביקורת רשאית לכהן גם כוועדת תגמול, אם הרכב הוועדה עונה על דרישות ההרכב של ועדת התגמול. 2. נקבע כי אסיפה כללית של חברה ציבורית רשאית לאשר למנכ"ל לכהן כיו"ר דירקטוריון ברוב רגיל מבעלי המניות שאינם בעלי השליטה או בעלי עניין באישור. עוד נקבע כי שר המשפטים מוסמך לקבוע בתקנות שאישור לכפל כהונה כאמור יוכל להינתן לתקופות העולות על שלוש שנים, בסוגי חברות שייקבע. 3. הובהר כי כאשר ניירות ערך של החברה או חלקם נסחרים מחוץ לישראל  ניתן למנות את שני הדירקטורים החיצוניים מקרב מי שאינו תושב ישראל. עוד נקבע כי שר המשפטים מוסמך לקבוע סוגי חברות נוספים שבהם הדירקטור החיצוני יכול שלא יהיה תושב ישראל. 4. נקבע כי בחברת אגרות חוב שהופכת לחברה ציבורית לא יהיה צורך באישור האסיפה הכללית לשם המשך כהונתם של דירקטורים חיצוניים. אישור זה יידרש אם יתבקש מינויים של הדירקטורים לתקופת כהונה נוספת.